<classify> JUMLA ya Sh bilioni 968 zimetumika kwa ajili ya elimu bure shule za msingi, wakati Sh bilioni 203.8 zimetumika kwa ajili ya ujenzi wa miundombinu kwa shule za msingi nchini katika kipindi cha miaka minne tangu Serikali ya Awamu ya Tano iingie madarakani.Hayo yalisemwa jana jijini hapa na na Waziri wa Nchi Ofisi ya RaisTawala za Mikoa na Serikali za Mitaa Tamisemi, Suleiman Jafo wakati wa hafla ya utoaji tuzo, vyeti na zawadi kwa shule za msingi, wanafunzi, walimu ambao shule zao zilifanya vizuri kwenye mtihani wa taifa wa darasa la saba mwaka jana.Alisema hatua hiyo ya utoaji wa elimu bure na ujenzi wa miundombinu, imetoa fursa ya kusoma kwa watoto wa masikini ambao hawakuwa na uwezo na kupaa fursa ya kujiendeleza kimasomo. Jafo alisema uwekezaji huo mkubwa katika sekta ya elimu, umewezesha ujenzi wa miundombinu ya elimu sanjari na ukarabati wa shule za sekondari kongwe za serikali 63. Kwamba kiasi cha Sh bilioni 49.9 zimetumika kwa ajili ya kukarabati na kuboresha shule hizo kongwe nchini.Leo hii ukienda Nganza, Bwiru Boys na Bwiru Girls na baadhi ya shule katika maeneo ya mkoa wa Mtwara mtaona ukarabati mkubwa uliofanywa na serikali, alisema.Jafo alisema Watanzania wana kila sababu ya kumshukuru Rais Dk John Magufuli, ambaye ndiye kinara aliyewezesha mabadiliko hayo makubwa katika sekta ya elimu, kwa kutoa Sh bilioni 23.8 kila mwezi kwa ajili ya kugharimikia elimu bila malipo.Ofisa Elimu wa Jiji la Mwanza, Ephraim Majinge alisema katika kipindi cha miaka sita iliyopita 2015- 2019, Halmashauri ya Jiji la Mwanza iliweza kulipa madai ya likizo ya jumla ya Sh 272,317,400 ya walimu 1,307.  <topic>: KITAIFA 